ToekomsVenster: Die kerk het al minder mag in hierdie landFoto: Pavlofox/Pixabay.com “Julle weet dat dit by die nasies so is dat die regeerders oor hulle baasspeel, en dat die groot manne die mag oor hulle misbruik. Maar by julle moet dit nie so wees nie. Elkeen wat in julle kring groot wil word, moet julle dienaar wees; en elkeen wat onder julle die eerste wil wees, moet julle slaaf wees.” – Matteus 20:24-27 Toe Jesus wou wys wat dit beteken om te gee, wys Hy nie na ’n ryk man wat miljoene gee nie, maar na ’n arm weduwee wat haar laaste twee muntstukke gee. Die kerk was nog nooit goed met mag nie; dit is op sy beste, nie wanneer dit probeer oorleef of presteer nie, maar wanneer dit bereid is om, soos Jesus, ditself te gee vir ’n stukkende wêreld. As ek en jy in Afrika wil heers, gaan ons waarskynlik al minder tuis voel, maar as ons besef dat God ons hier gesit het om as dienaars sy liefde sigbaar en tasbaar te maak, kan die lewe skielik baie meer sin begin maak. Ons sê maklik “AS dit gebeur” of “AS dat gebeur”, “AS ek eendag ryk is,” “AS ek eendag een of ander posisie of status het”… dan sal ek ’n groot verskil maak vir God in hierdie wêreld, maar dit wil voorkom asof God eintlik meer geïnteresseerd is in wat jy in die tussentyd doen. Here dankie dat ek nie ’n rykdom, status of mag nodig het om deur U gebruik te word nie. Leer my om ’n dienaar te wees. Amen.